google/wiki40b huggingface dataset:
Ομοιομορφισμός (γραφικά)

Στη θεωρία γράφων, δύο γραφήματα  και  είναι ομοιομορφικά όταν υπάρχει ένας ισομορφικό γράφημα από μερικές υποδιαιρέσεις του  προς μερικές υποδιαιρέσεις του . Εάν οι ακμές ενός γραφήματος θεωρηθούν ως γραμμές σχεδιασμένες από τη μια κορυφή του στην άλλη (όπως συνήθως απεικονίζονται στις εικονογραφήσεις), τότε δύο γραφήματα είναι ομοιομορφικά μεταξύ τους (σύμφωνα με τη θεωρία γράφων) όταν είναι ομοιομορφικά και υπό την έννοια που χρησιμοποιείται ο όρος στην τοπολογία.

Βαρυκεντρικές υποδιαιρέσεις

Η βαρυκεντρική υποδιαίρεση υποδιαιρεί την κάθε ακμή ενός γραφήματος. Αυτή είναι μια ειδική υποδιαίρεση, διότι οδηγεί πάντα σε ένα διμερές γράφημα. Αυτή η διαδικασία μπορεί να επαναληφθεί, έτσι ώστε η ν-οστή βαρυκεντρική υποδιαίρεση να είναι η βαρυκεντρική υποδιαίρεση της ν-1-στής βαρυκεντρικής υποδιαίρεσης του γραφήματος. Μια τέτοια δεύτερη υποδιαίρεση είναι πάντα ένα απλό γράφημα.
Σειρήνα (Εθνικό Αρχαιολογικό Μουσείο αρ. 774)

Περιγραφή

Είναι από πεντελικό μάρμαρο . Παριστάνει μια μυθολογική Σειρήνα, στην συνήθη μορφή γυναίκας με το κάτω μέρος του σώματος πουλιού. Λείπουν το άκρο του δεξιού χεριού, οι άκρες των φτερών και το κάτω μέρος των ποδιών. Η κόμη είναι κυματιστή και είναι δεμένη κότσο, ενώ στη δεξιά και αριστερή παρειά κρέμονται πλεξούδες έως στο στήθος. Στο αριστερό χέρι κρατάει λύρα από καύκαλο χελώνας, ενώ στο δεξί χέρι που λείπει θα κρατούσε το πλήκτρο. Πιθανόν η λύρα να ήταν διακοσμημένη με χάλκινες χορδές, και ζωγραφισμένη.

Ερμηνεία

Πρόκειται για επιτύμβιο άγαλμα που πιθανόν να έστεκε σε μνημείο ως κορωνίδα του. Βρέθηκε δίπλα στην νεκρική στήλη του Δεξίλεω. Οι Σειρήνες συμβόλιζαν τη μουσική και υποτίθεται ότι ως επιτύμβιο άγαλμα συμβόλιζαν το επιθανάτιο άσμα και τον θρηνητικό αοιδό.

Ιστορική τοποθέτηση

Κατά τον καλλιτεχνικό του ρυθμό τοποθετείται στο 370 π.Χ.
1799 Κουσεβίτσκι

Φυσικά χαρακτηριστικά

Η μέση διάμετρος του Κουσεβίτσκι εκτιμάται σε 23,26 χιλιόμετρα. O φασματικός τύπος του είναι K, ενώ το γεωμετρικό άλβεδό του είναι 0,1426. Ο Κουσεβίτσκι περιστρέφεται γύρω από τον εαυτό του μία φορά κάθε 4,5 ως 8 ώρες περίπου.
Γεώργιος Αλεξάνδροβιτς Γιουριέβσκυ

Βιογραφία

Ήταν νόθος γιος του Αλεξάνδρου Β΄ αυτοκράτορα της Ρωσίας και της Αικατερίνης Ντολγκορούκοβ. Ο Αλέξανδρος Β΄ είχε ερωμένη την Αικατερίνη και είχε κάνει τρία τέκνα μαζί της· το 1880 απεβίωσε η σύζυγός του και 33 ημέρες μετά νυμφεύτηκε την Αικατερίνη μοργανατικά, νομιμοποιώντας τα τέκνα του. 
Ο Γεώργιος νυμφεύτηκε την Αλεξάνδρα, κόρη του Κωνστανίνου δούκα του Όλντενμπουρκ. Ο Κωνσταντίνος είχε κάνει μοργανατικό γάμο και ο Νικόλαος Β΄ αυτοκράτορας της Ρωσίας δεν επικροτούσε τον γάμο τού Γεωργίου. Έτσι το ζεύγος εγκατέλειψε την οικία τους στην Αγ. Πετρούπολη και πήγε να ζήσουν στο εξωτερικό.
Το 1913 ο Γεώργιος απεβίωσε στο Μάρμπουρκ της Έσσης σε ηλικία 41 ετών.
Μάχη Ελαίας - Καλαμά

Δυνάμεις

Την άμυνα της περιοχής την είχε αναλάβει η «8η Μεραρχία», υπό τον υποστράτηγο Χαράλαμπο Κατσιμήτρο. Οι ιταλικές δυνάμεις αποτελούνταν από τμήματα της Μεραρχίας «Φερράρα», ενισχυμένες με άρματα από την Μεραρχία «Κενταύρων», καθώς και από το 25ο ιταλικό σώμα στρατού. Επίσης στον τομέα Καλαμά βρίσκονταν η Μεραρχία Σιένα και στον τομέα Θεσπρωτίας ιταλική Μεραρχία ιππικού.

Επιχειρήσεις

Μόλις γίνεται γνωστή η κήρυξη του πολέμου, ο υποστράτηγος Χαράλαμπος Κατσιμήτρος εκδίδει την πρώτη πολεμική διαταγή:
Αξιωματικοί και οπλίται της 8ης Μεραρχίας, 
διανοίγετε το στάδιον της εκτελέσεως του υπερτάτου προς την πατρίδα καθήκοντος, δια αντιστάσεως μέχρις εσχάτων συμφώνως προς το σχέδιον ενεργείας.

Αμυνθήτε του ιερού πάτριου εδάφους μετά φανατισμού εναντίον του επιδρομέως, όστις ήλθε να προσβάλη τούτο αναιτίως.

Αναμνησθήτε των ενδόξων παραδόσεων του Έθνους μας και πολεμήσατε με λύσσαν κατά του εχθρού.
Τις πρώτες πρωινές ώρες της 28ης Οκτωβρίου οι ιταλικές δυνάμεις εξαπέλυσαν γενική επίθεση σε όλα τα μέτωπα της ελληνοαλβανικής μεθορίου. Τα ελληνικά τμήματα αφού προέβαλαν αντίσταση, άρχισαν να υποχωρούν και να αναπτύσσονται στις προκαθορισμένες θέσεις, επιβραδύνοντας τον εχθρό βάσει γενικού σχεδίου. Στις 2 Νοεμβρίου η σύμπτυξη είχε ολοκληρωθεί και οι ελληνικές δυνάμεις εγκαταστάθηκαν στην κύρια αμυντική τοποθεσία Καλαμάς - Ελαία - Γκραμπάλα - Ύψωμα Κλέφτης.
Το πρωί της ίδιας μέρας ξεκίνησε σφοδρός βομβαρδισμός από την ιταλική αεροπορία και το πυροβολικό. Στις 15:00 η Μεραρχία Φερράρα εξαπέλυσε επίθεση στην τοποθεσία Ελαία, χωρίς όμως αποτελέσματα. Την επόμενη μέρα ύστερα από βομβαρδισμούς ακολούθησε επίθεση με τεθωρακισμένα κατά του τομέα Καλπακίου. Οι ελληνικές δυνάμεις διατήρησαν ακέραιες τις θέσεις τους. Στις 4 Νοεμβρίου, οι Ιταλοί περιορίστηκαν σε βομβαρδισμούς σε ολόκληρο το μέτωπο και την επόμενη το μεσημέρι μεγάλες δυνάμεις πεζικού και άρματα μάχης, με αεροπορική υποστήριξη εξαπολύουν επίθεση στον τομέα Ελαίας. Τα ελληνικά τμήματα παρά την σφοδρότητα της επίθεσης, απέκρουσαν την εχθρική επίθεση και προκάλεσαν σοβαρές απώλειες.
Οι ιταλικές επιθέσεις συνεχίστηκαν ως τις 8 Νοεμβρίου, κυρίως κατά του τομέα Ελαίας, χωρίς όμως κανένα αποτέλεσμα.

Απολογισμός

Οι απώλειες της ελληνικής μεραρχίας κατά τη μάχη Ελαίας-Καλαμά ανήλθαν σε 60 νεκρούς και 260 τραυματίες. Η ελληνική νίκη προκάλεσε μη αναστρέψιμες, υλικές και ηθικές, φθορές για την ιταλική πλευρά, που την ανάγκασε να αναστείλει τις επιθετικές επιχειρήσεις και να μεταπέσει σε κατάσταση άμυνας εν αναμονή ενισχύσεων.
1-προπανιμίνη

Από προπανάλη

Με επίδραση αμμωνίας σε προπανάλη:

Συμπεριφορά βάσης

Παράγει άλατα με οξέα. Π.χ.:

Αλκυλίωση

Παράγει δευτεροταγείς προπυλιδενιμίνες με αλκυλαλογονίδια (RX). Π.χ.:

Ακυλίωση

Παράγει δευτεροταγή ιμίδια με ακυλαλογονίδια (RCOX). Π.χ.:

Oξείδωση

Οξειδώνεται προς 1-νιτροπροπάνιο:

Αναγωγή

Ανάγεται προς προπαναμίνη-1:
Κόσμος 1

Αποστολή

Εκτοξεύτηκε με πύραυλο Κόσμος-2Ι 63S1 από το κοσμοδρόμιο του Καπούστιν Γιαρ στις 16 Μαρτίου 1962 (11:59 UTC). Επρόκειτο για την τρίτη εκτόξευση με πύραυλο αυτού του τύπου, αλλά μόλις την πρώτη επιτυχημένη. Τέθηκε σε χαμηλή περιγήινη τροχιά με περίγειο 207 km, απόγειο 649 km, κλίση 49 μοιρών και τροχιακή περίοδο 93,1 λεπτών. Κύριοι στόχοι ήταν η μέτρηση των επιδόσεων του πυραύλου-φορέα και η διεξαγωγή επιστημονικής έρευνας στην ιονόσφαιρα.
Αφού ολοκλήρωσε επιτυχώς την αποστολή του, καταστράφηκε στην ατμόσφαιρα στις 25 Μαΐου
Κλυταιμνήστρα

Οι απόψεις για την  Κλυταιμνήστρα

Ο μύθος αυτός ενέπνευσε τον Αισχύλο για τη συγγραφή της τριλογίας Ορέστεια, που την αποτελούν οι τραγωδίες Αγαμέμνων, Χοηφόροι και Ευμενίδες. Όμως η τραγική μορφή της ενέπνευσε και άλλους τραγικούς που την ενέταξαν σε έργα τους, οι περισσότεροι αρνητικά -με εξαίρεση τον Ευριπίδη που την βλέπει πιο ανθρώπινα.
Η εμφάνισή της πρέπει να ήταν μάλλον όμορφη και ο Ησίοδος την αναφέρει ως γαλανομάτα. Ως προς το χαρακτήρα της, ανεξαρτήτως του βασικού κινήτρου για το φόνο του συζύγου της, παρουσιάζεται από τους περισσότερους ως δόλια.
Άντον Γκαβέλ

Σε επίπεδο συλλόγων

Ο Γκαβέλ ξεκίνησε να αγωνίζεται στα τμήματα υποδομής της Κέμοσβιτ και σε ηλικία δεκαεπτά ετών μεταγράφηκε στην ομάδα της Καρλσρούης, η οποία αγωνιζόταν στην δεύτερη κατηγορία του γερμανικού πρωταθλήματος. Εκεί παρέμεινε μέχρι το 2003, όταν υπέγραψε στους Γκίσεν 46ερς. Το 2006, αναδείχθηκε καλύτερος νέος παίκτης του πρωταθλήματος και συνέχισε στην ισπανική Μούρθια για δύο χρόνια.
Το καλοκαίρι του 2008 συμφώνησε με την ομάδα του Άρη, όπου αγωνίστηκε σε 22 αγώνες της κανονικής περιόδου με 4,3 πόντους ανά αγώνα, βοηθώντας τους "κίτρινους" να καταλάβουν την τέταρτη θέση του ελληνικού πρωταθλήματος.
Στις αρχές της σεζόν 2009-10, φόρεσε την φανέλα της Κέμοσβιτ, για να συμφωνήσει λίγο αργότερα με την Μπάμπεργκ, στην οποία αγωνίστηκε μέχρι το 2014, κερδίζοντας τέσσερα πρωταθλήματα και τρία κύπελλα Γερμανίας. Το καλοκαίρι του 2014, μεταγράφηκε στην ομάδα της Μπάγερν Μονάχου, με την οποία κατέλαβε την δεύτερη θέση στο πρωτάθλημα της χώρας.

Εθνικές ομάδες

Ο Γκαβέλ φόρεσε την για πρώτη φορά την φανέλα της εθνικής Σλοβακίας στους παγκόσμιους πανεπιστημιακούς αγώνες του 2005. Συνέχισε να αγωνίζεται μέχρι το 2013, όταν έπαιξε για τελευταία φορά στα προκριματικά του Ευρωμπάσκετ 2013.
Αφού απέκτησε γερμανικό διαβατήριο, εξέφρασε την επιθυμία να αγωνιστεί με την εθνική ομάδα της Γερμανίας το καλοκαίρι του 2015, κάτι που του επετράπη από την FIBA, με αποτέλεσμα να κάνει το ντεμπούτο του στις 14 Αυγούστου 2015 εναντίον της Κροατίας.
Υδροβιολογία

Περιγραφή

Το έργο της υδροβιολογίας αρχίζει με την μελέτη του ύδατος, υδρολογία - υδροχημεία και συνεχίζεται στην εξέταση του λεγόμενου βιολογικού κύκλου των εις αυτό διαβιούντων όντων ενώ συγχρόνως και παράλληλα προς τη μελέτη αυτή (υδρόβιας πανίδος) εξετάζεται ομού και η υδρόβια χλωρίδα καθώς και οποιουδήποτε μικροοεργανισμού ζωοπλαγκτόν ή φυτοπλαγκτόν. Επ΄ αυτών η υδροβιολογία εξετάζει και τις σχέσεις μεταξύ ύδατος και αυτών των δύο παραγόντων που βρίσκονται και σε αλληλεξάρτηση και αλληλεπίδραση. Παράλληλα η Υδροβιολογία ενδιαφέρεται και για την υφή και την χημική σύσταση των εις τους βυθούς απαντώμενων μορφών ζωής του λεγόμενου βένθους.
Τέλος της Υδροβιολογίας έργο είναι η διερεύνηση και η διελεύκανση της απειρίας των εν πολλοίς μυστηριωδών φαινομένων που συντελούνται στα θαλάσσια ερέβη καθώς και η εξέταση των εκ του υδρόβιου εν γένει ενάλιου κόσμου δυνάμενες να προέλθουν νέες πηγές πλούτου ή την διάσωσή των υφισταμένων αν αυτές κινδυνεύουν.
Μετά των παραπάνω συνάγεται ότι όλος ο υδρόβιος κόσμος κατά την επιστήμη της υδροβιολογίας διακρίνεται σε νηκτόν, πλαγκτόν και βένθος.

Η συμβολή των άλλων επιστημών

Είναι προφανές ότι για την ανάπτυξη του νεότατου αυτού επιστημονικού κλάδου συμβάλλουν επί μέρους και πολλές βασικές επιστήμες. Οι έρευνες της επιστήμης αυτής γίνεται από επιστημονικό προσωπικό που επανδρώνει τόσο τα ερευνητικά για τον σκοπό αυτό σκάφη (πλοία), καλούμενα ωκεανογραφικά ή επιστημονικά πλοία, όσο και ειδικά εργαστήρια καλούμενα υδροβιολογικά εργαστήρια.
Στέφανος των Αψβούργων

Βιογραφία

Γεννήθηκε στο Μέντλινκ της Κάτω Αυστρίας και ήταν ο πρωτότοκος γιος του Αντωνίου αρχιδούκα της Αυστρίας και της Ιλεάνας Ζιγκμαρίνγκεν, κόρης του Φερδινάνδου της Ρουμανίας.
Έζησε τα πρώτα έτη του στο κάστρο Ζόννμπερκ της Αυστρίας. Το 1942 μετακινήθηκε με τα αδέλφια του στη Ρουμανία, όπου οι γονείς του έμειναν στο κάστρο Μπραν, στο Μπρασόβ. Το 1947 οι κομμουνιστές εκθρόνισαν τον Μιχαήλ της Ρουμανίας (ανιψιό της Ιλεάνας) και η οικογένεια του Στεφάνου μετακόμισε στην Ελβετία, μετά στην Αργεντινή και τέλος στις ΗΠΑ. Πολιτογραφήθηκε πολίτης των ΗΠΑ και αποφοίτησε από τη Προπαρασκευαστική Σχολή Μάλβερν του ΜΙΤ. Ίδρυσε ένα τμήμα ανώτερες σπουδές στη Τζένεραλ Μότορς στο Ντιτρόιτ του Μίτσιγκαν.
Απεβίωσε στο Μπράιτον του Μίτσιγκαν το 1998 σε ηλικία 66 ετών και τάφηκε στον Αγ. Βεγκέσλαο στο Σούττονς Μπέι του Μίτσιγκαν.
Πικαρέσκο

Πικαρέσκο μυθιστόρημα (ισπ.:"pícaro", αλήτης, άγριος, εξολοθρευτικός) ήταν ένα δημοφιλές λογοτεχνικό είδος μυθιστορήματος, συχνά με σατυρικό ύφος που περιέγραφε με ρεαλιστικό τρόπο και χιουμοριστικές λεπτομέρειες τις περιπέτειες του ήρωα που προέρχεται από μια κατώτερη τάξη, και τα παθήματά του μέσα σε μια πολυτάραχη και διεφθαρμένη κοινωνία.
Το είδος αυτό ξεκίνησε στην Ισπανία έχοντας τις ρίζες του στην αραβική λογοτεχνία, και άνθισε στην Ευρώπη τον 17ο και 18ο αιώνα.
Σάμμερ Μπίσιλ

Πρώτα χρόνια

Η Σάμμερ Μπίσιλ γεννήθηκε στις 17 Ιουλίου 1988, στη Πασαδένα της Καλιφόρνιας. Η μητέρα της κατάγεται από την Αμερική ενώ ο πατέρας της από την Ινδία. Το 1991, η οικογένεια της μετακόμισε στη Σαουδική Αραβία και αργότερα στο Μπαχρέιν, όπου μαζί με τον αδερφό της σπούδασε στο Αγγλικό Σχολείο του Μπαχρέιν. Μετά, όταν η Σάμμερ ήταν 14 χρονών, επέστρεψε στη Καλιφόρνια, όπου τελείωσε τις σπουδές της.

Καριέρα

Η Σάμμερ ήταν 14 χρονών όταν για πρώτη φορά έλαβε μάθημα ηθοποιάς. Μετά από 9 μήνες της πρότειναν συμβόλαιο. Η πρώτη της εμφάνιση στη τηλεόραση έγινε στην εκπομπή Just for Kicks της Nickelodeon. Το 2006, επιλέχτηκε να εκτελέσει το ρόλο της Ζαρίσα στη ταινία του Άλαν Μπολ, Towelhead, η οποία είναι βασισμένη στην ομώνυμη νουβέλλα.
Ο κριτικός Νάνα Στήβενς, του περιοδιοκύ Slate, είπε ότι «η εμφάνιση της ήταν το πιο αληθινό πράγμα στην ταινία, η οποία παρά τις καλές προθέσεις της, είναι ενοχλητική και μοιάζει με ανακοίνωση δημόσιων υπηρεσιών για το ακατάλληλο άγγιγμα».
Λουδοβίκος Ιωσήφ της Γαλλίας, δούκας της Βουργουνδίας

Ζωή

Ο Λουδοβίκος Ιωσήφ Χαβιέ γεννήθηκε στο Παλάτι των Βερσαλλιών. Ήταν το τρίτο επιζών παιδί και ο μεγαλύτερος γιος του Λουδοβίκος Φερδινάνδος, δελφίνος της Γαλλίας και της Μαρίας Ιωσηφίνας της Σαξονίας, μεγαλύτερος αδελφός των μελλοντικών βασιλέων Λουδοβίκου ΙΣΤ΄, Λουδοβίκου ΙΗ΄ και Καρόλου Ι΄. Είναι γνωστό ότι ήταν το αγαπημένο παιδί των γονέων του ενώ έλεγαν ότι ήταν όμορφος και λαμπερός.
Του δόθηκε ο τίτλος του Δούκα της Βουργουνδίας από τον παππού του, τον βασιλιά Λουδοβίκο ΙΕ΄. Ήταν πολύ αγαπητός από εκείνους που ήταν κοντά του, ειδικά από τη μεγαλύτερη αδελφή του Μαρία Ζεφυρίνα, που πέθανε σε ηλικία πέντε ετών το 1755. Δεν είναι αν ο Λουδοβίκος, ο οποίος δεν ήταν ακόμη τεσσάρων χρονών, επηρεάστηκε από αυτό. Αλλά είναι γνωστό ότι η απουσία της Ζεφυρίνας ήταν αισθητή από τον Δούκα.
Όταν ήταν οκτώ, ένας από τους φίλους του τον έσπρωξε από ένα ξύλινο άλογο. Δεν είπε σε κανέναν τίποτε για το περιστατικό, για να μη δημιουργήσει προβλήματα στον φίλο του. Μετά από αυτό το περιστατικό, η υγεία του δούκα της Βουργουνδίας άρχισε να επιδεινώνεται γρήγορα. Ο γιατρός της οικογένειας, ο Δρ Μπάρμπιερ, αποφάσισε να τον εγχειρίσει το 1760. Ο δούκας εχγειρίστηκε όσο ήταν ξύπνιος. Γνωρίζοντας ότι θα πεθάνει, ο πατέρας του τον βάπτισε στις 29 Νοεμβρίου 1760, με τον Λουδοβίκο ΙΕ' και τη Μαρία Λετσίνσκα, τους παππούδες του, ως νονούς. Μέχρι εκείνη τη στιγμή, ήταν γνωστός ως "Δούκας της Βουργουνδίας". Μέχρι το 1761, ο Λουδοβίκος παρέμεινε στο κρεβάτι του, ανίκανος να κινήσει τα πόδια του, με αυτό που διαγνώστηκε ως επιπλέον πνευμονική φυματίωση του οστού. Πέθανε από αυτή την ασθένεια στις 22 Μαρτίου 1761.
Μεγάλη Στέρνα Κιλκίς

Γεωγραφία - Ιστορία

Η Μεγάλη Στέρνα βρίσκεται κοντά στα σύνορα της Ελλάδας με τη Βόρεια Μακεδονία και νότια της λίμνης Δοϊράνης. Απέχει  20 χλμ. ΒΑ. του Κιλκίς και 64,5 χλμ. Β.-ΒΑ. της Θεσσαλονίκης. Η παλιά ονομασία του χωριού, από την εποχή της τουρκοκρατίας, ήταν Τσιγούντσα ή Τσιγούντα.και με το όνομα αυτό αναφέρεται το 1919 στο ΦΕΚ 48Α-05/03/1919 να προσαρτάται στην τότε κοινότητα Κιλινδίρ (Καλίνδριας). Μετονομάστηκε σε Μεγάλη Στέρνα το 1927 και το 1934 αποσπάστηκε από το νομό Θεσσαλονίκης στο νομό Κιλκίς. Μετά την απελευθέρωση της Μακεδονίας και του Βαλκανικούς Πολέμους εγκαταστάθηκαν στο χωριό Πόντιοι πρόσφυγες από το Βαρκενές της περιοχής του Καρς της Τουρκίας. Στα βόρεια του χωριού βρίσκεται η εκκλησία της Ύψωσης του Tιμίου Σταυρού που είναι μεταβυζαντινή τρίκλιτη βασιλική των μέσων του 19ου αιώνα και έχει χαρακτηριστεί ως μνημείο που έχει ανάγκη από ειδική κρατική προστασία. Σύμφωνα με το πρόγραμμα Καλλικράτης, μαζί με το Μιχαλίτσι και τα Σουλτογιαναίικα αποτελούν την τοπική κοινότητα Μεγάλης Στέρνας που ανήκει στη δημοτική ενότητα Χέρσου του δήμου Κιλκίς και σύμφωνα με την απογραφή 2011 έχει πληθυσμό 312 μόνιμους κατοίκους.
Πρωτάθλημα χειροσφαίρισης Α1 εθνικής κατηγορίας ανδρών 1995-1996

Το πρωτάθλημα χάντμπολ ανδρών της περιόδου 1995–96 ήταν το έβδομο στην ιστορία της Α1 Εθνικής και διεξήχθη με τη συμμετοχή 12 ομάδων. Πρωταθλήτρια ομάδα αναδείχθηκε ο ΕΣΝ Βριλησσίων, ενώ στην Α2 υποβιβάστηκαν ο ΓΑΣ Κιλκίς και ο Ολυμπιακός Κερατσινίου.

Κανονική περίοδος

Στην κανονική περίοδο οι ομάδες αγωνίστηκαν σε δύο γύρους. Οι οκτώ πρώτες ομάδες προκρίθηκαν στη διαδικασία των πλέι οφ, και οι τέσσερις τελευταίες συνέχισαν στα πλέι άουτ.

Πλέι οφ και πλέι άουτ

Οι σειρές των πλέι οφ/άουτ κρίθηκαν με βάση τους βαθμούς. Την πρόκριση κέρδιζε η ομάδα που έφτανε ή ξεπερνούσε πρώτη το όριο των τριών βαθμών (η νίκη έδινε 2 βαθμούς, η ισοπαλία 1 και η ήττα 0). 
Ο πρώτος αγώνας γινόταν στις έδρες των ομάδων με μειονέκτημα, και σε ορισμένες φάσεις (θέσεις 1-8, θέσεις 5-8, θέσεις 7-10) αν το τελικό αποτέλεσμα του πρώτου αγώνα ήταν ισοπαλία ή νίκη για τη φιλοξενούμενη ομάδα, τότε η φιλοξενούμενη (που ήταν η ομάδα με το πλεονέκτημα έδρας) κέρδιζε την πρόκριση χωρίς περαιτέρω αγώνες.
Αγία Κυριακή Καστοριάς

Γεωγραφία

Η Αγία Κυριακή βρίσκεται στο δυτικό τμήμα του νομού Καστοριάς, σε ορεινή θέση ανάμεσα στα όρη Βόιο και Τρικλάριο, βόρεια του μικρού ποταμού Κορέ. Η κοινότητα είναι χαρακτηρισμένη ως αγροτικός ορεινός οικισμός, με έκταση 28,896 χμ² και σε μέσο σταθμικό υψόμετρο 740 (776 ο οικισμός). Απέχει από την Καστοριά, 20 χλμ. περίπου, προς τα Δ.

Πληθυσμιακά στοιχεία

Η εξέλιξη πληθυσμού της Αγίας Κυριακής έχει ως εξής: κάτοικοι 349 (1961), 258 (1971), 365 (1991), 346 (2001), 263 (2011).

Διάφορα

Στο χωριό υπάρχει Διθέσιο Δημοτικό σχολείο και Νηπιαγωγείο που, κατά το σχολικό έτος 2007-2008 είχαν 16 και 2 μαθητές αντίστοιχα.
Πράσινοι - Αλληλεγγύη

Ιστορικό

Οι Πράσινοι ιδρύθηκαν στις 21 Μαρτίου 2014 με πρωτοβουλία του πρώην ευρωβουλευτή Νίκου Χρυσόγελου, ο οποίος είχε αποχωρήσει από το κόμμα των Οικολόγων Πράσινων, το Φεβρουάριο του ίδιου έτους.
Το κόμμα συμμετείχε στις ευρωεκλογές του 2014, χωρίς ιδιαίτερα αποτελέσματα. Συγκεκριμένα, συγκέντρωσε το 0,50% της λαϊκής ψήφου και δεν εξέλεξε ευρωβουλευτή. Στις αυτοδιοικητικές εκλογές του ίδιου έτους υποστήριξε οικολογικούς συνδυασμούς.
Εν όψει των εκλογών του Ιανουαρίου του 2015, οι Πράσινοι συνεργάστηκαν με τη Δημοκρατική Αριστερά, σε κοινό συνδυασμό, υπό την ονομασία «Πράσινοι-Δημοκρατική Αριστερά». 
Επικεφαλής του ψηφοδελτίου Επικρατείας του συνδυασμού, τοποθετήθηκε ο συγγραφέας, Βασίλης Βασιλικός.
Ωστόσο, το σχήμα «Πράσινοι-Δημοκρατική Αριστερά» δεν κατάφερε να εισέλθει στη Βουλή, αφού συγκέντρωσε ποσοστό της τάξης του 0,48%, πολύ χαμηλότερο από το ποσοστό του 3%, όριο που χρειαζόταν για να εισέλθει στη Βουλή.
Σχέσεις Ελλάδας και Νήσων Μάρσαλ

Οι σχέσεις των Ελλάδας και Νήσων Μάρσαλ είναι οι διπλωματικές σχέσεις μεταξύ της Δημοκρατίας των Νήσων Μάρσαλ και της Ελληνικής Δημοκρατίας.

Επισκόπηση

Οι επίσημες διπλωματικές σχέσεις μεταξύ των δύο χωρών δημιουργήθηκαν στις 14 Φεβρουαρίου 1992. Σύμφωνα με το Υπουργείο Εξωτερικών, «οι σχέσεις μεταξύ των δύο χωρών είναι καλές και υπάρχει ικανοποιητική διμερής και πολυμερής συνεργασία».
Ντέιβ Φρούντενταλ

Εκπαίδευση και πρώιμη ζωή

Ο Φρούντενταλ γεννήθηκε στην Θερμόπολις, την έδρα της Κομητεία Hot Springs στο βόρειο κεντρικό Ουαϊόμινγκ, έβδομος από οκτώ παιδιά, και μεγάλωσε σε μια φάρμα βόρεια της πόλης. Αποφοίτησε το 1973 από το Κολλέγιο Άμερστ στο Άμερστ, στην Μασσαχουσέτη, με πτυχίο στα οικονομικά. Αφού αποφοίτησε εισήλθε στο Τμήμα Οικονομικού Σχεδιασμού και Ανάπτυξης ως οικονομολόγος και αργότερα έγινε ο διευθυντής σχεδιασμού της πολιτείας για τον Κυβερνήτη Έντγκαρ Χέρσλερ.
Ο Φρούντενταλ εισήλθε στο University of Wyoming College of Law, λαμβάνοντας το πτυχίο νομικής το 1980, και προχώρησε σε ιδιωτική εξάσκηση. Το 1994, διορίσθηκε U.S. Attorney μετά από πρόταση του τότε Κυβερνήτη Μάικ Σάλλιβαν. Ο Φρούντενταλ άφησε το πόστο του U.S. Attorney τον Μάιο 2001.
Στις 2 Απριλίου 2008, ο Φρούντενταλ υποστήριξε τον Δημοκρατικό Μπάρακ Ομπάμα από το Ιλινόις για το προεδρικό χρίσμα του κόμματος, έχοντας παραθέσει το "στυλ ηγεσίας του Ομπάμα και το πόσο ανοιχτός είναι στη συζήτηση." Ο Ομπάμα κέρδισε τα προκριματικά του Ουαϊόμινγκ με διαφορά 61,44-37,83 επί της Γερουσιαστή των ΗΠΑ Χίλαρι Ρόνταμ Κλίντον της Νέας Υόρκης.

Προσωπική ζωή

Ο Φρούντενταλ είναι νυμφευμένος με την Νάνσι Ντ. Φρούντενταλ, ιθαγενή του Κόντυ, η οπποία υπηρετεί ως δικαστής στο United States District Court for the District of Wyoming. Έχουν τέσσερα παιδιά: τον Ντόναλντ, τον Χίλαρι, τον Μπρετ, aκαι την Κέιτι.
Μάχη του Κίνμπουρν

Πριν την μάχη

Στην αρχή του ρωσοτουρκικού πολέμου 1787-1792, ο Σουβόροφ ανέλαβε τη διοίκηση του σώματος στο Κίνμπουρν, το οποίο έπρεπε να φρουρεί τη Μαύρη Θάλασσα. Στην αρχή του πολέμου, οι Τούρκοι με μεγάλες δυνάμεις άρχισαν επίθεση στο οχυρό του Κίνμπουρν, το οποίο προστάτευαν 4000 Ρώσοι στρατιώτες με αρχηγό τον Σουβόροφ.

Μάχη

Η Μάχη του Κίνμπουρν διεξήχθη στις 14 Οκτωβρίου 1787. Οι Τούρκοι έκαναν απόβαση με 5-6 χιλιάδες στρατιώτες. Αρχικά ο Σουβόροφ απαγόρευσε στους στρατιώτες να αντεπιτίθενται, αλλά όταν οι Τούρκοι έφτασαν 200 βήματα κοντά στο οχυρό, ο Σουβόροφ άρχισε την αντεπίθεση. Ως αποτέλεσμα, οι Τούρκοι άρχισαν να υποχωρούν.

Μετά την μάχη - Απώλειες

Στη μάχη, οι Τούρκοι έχασαν 4000 στρατιώτες. Για την άμυνα του Κίνμπουρν, ο Σουβόροφ έλαβε το Τάγμα του Αγίου αποστόλου Ανδρέα του Πρωτόκλητου, καθώς επίσης τραυματίστηκε 2 φορές κατά τη διάρκεια της μάχης.
Το ημερολόγιο ενός σπασίκλα: Το ποτήρι ξεχείλισε

Πλοκή

Ας μη γελιόμαστε, ο Γκρεγκ Χέφλι δε θα πάψει ποτέ να είναι ένας αφόρητος σπασίκλας. Μόνο που κάποιος πρέπει να το εξηγήσει και στον πατέρα του. Βλέπετε, ο Φρανκ Χέφλι νομίζει ότι μπορεί να κάνει επιτέλους το γιο του να φέρεται σαν σωστός άντρας και γι' αυτό τον γράφει σε διάφορα αθλήματα και δραστηριότητες για "σκληρούς άντρες". Φυσικά ο Γκρεγκ, που δεν είναι φτιαγμένος για τέτοια, καταφέρνει πάντα να κάνει το δικό του. Αλλά όταν ο πατέρας του τον απειλεί πως θα τον στείλει στη Στρατιωτική Ακαδημία, ο Γκρεγκ αρχίζει να παίρνει πια στα σοβαρά τη "μεταμόρφωσή" του σε σωστό άντρα, αλλιώς τον περιμένει… γερή καμπάνα.

Συνέχεια

Αυτό είναι το τρίτο βιβλίο της σειράς Ημερολόγιο ενός σπασίκλα. Το προηγούμενο είναι Το ημερολόγιο ενός σπασίκλα: Ο Ρόντρικ δεν παίζεται ενώ το επόμενο το Το ημερολόγιο ενός σπασίκλα: Σκυλίσια ζωή
1408 Τρουζάντα

Φυσικά χαρακτηριστικά

Η μέση διάμετρος της Τρουζάντα εκτιμάται σε 32,46 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0668. Δεν είναι γνωστό αν και με ποια περίοδο περιστρέφεται η Τρουζάντα γύρω από τον εαυτό της.
Αβγό Ιωαννίνων

Πληθυσμιακά στοιχεία

Η εξέλιξη πληθυσμού του Αβγού έχει ως εξής: κάτοικοι 265 (1961), 240 (1971), 273 (1991), 328 (2001), 327 (2011).

Γεωγραφία

Το Αβγό είναι χαρακτηρισμένος ως αγροτικός ορεινός οικισμός, κτισμένος σε υψόμετρο 650. Aπέχει από τα Ιωάννινα, 17 χλμ. περίπου, προς τα Ν.  Η τοπική κοινότητα καταλαμβάνει έκταση 6,25 χμ² (2001) και η πυκνότητα πληθυσμού είναι 52,50 κάτοικοι/χμ² (2001). Δίπλα στο λόφο Αβγού περνάει η Εθνική Οδός Ε951.

Ονομασία

Το Αβγό ονομαζόταν παλαιότερα Λεσ(σ)ιανά, αλλά μετά το 1928 πήρε την ονομασία αρχικά Αυγό και μετά από διόρθωση Αβγό, πιθανότατα από τον φερώνυμο λόφο, δυτικά του χωριού.

Ιστορικά στοιχεία

Στο χωριό και τη γύρω περιοχή, διεξήχθησαν κατά τους απελευθερωτικούς αγώνες 1912-3, σφοδρές μάχες μεταξύ ελληνικών και τουρκικών στρατευμάτων, αφού ο παρακείμενος λόφος Αβγού, υπήρξε μία από τις κύριες θέσεις οχύρωσης του ελληνικού στρατού. Το χωριό είχε καεί από τους Τούρκους τον Οκτώβριο του 1912, ενώ αναγνωρίστηκε ως κοινότητα Αυγού, το 1931.

Αξιοθέατα

Στο λόφο Αβγού, δίπλα στην Εθνική Οδό, υπάρχει Ηρώο-Μαυσωλείο Πεσόντων για την απελευθέρωση των Ιωαννίνων από τους Τούρκους (1912-13). Επίσης, στην παλαιά θέση ίδρυσης του χωριού, βρίσκεται η εκκλησία του Αγίου Δημητρίου, κτίσμα του 17ου ή 18ου αιώνα. Από εντοιχισμένες πλάκες, αντλείται η πληροφορία ότι επισκευάστηκε το 1874.

Πολιτιστικές εκδηλώσεις

Στις 17 Ιουλίου, εορτή της Αγίας Μαρίνας, γίνεται το ετήσιο πανηγύρι του χωριού στην κεντρική πλατεία.
Σφίγγα (Μουσείο Ακρόπολης αρ. 632)

Περιγραφή

Είναι κατασκευασμένη από νησιώτικο μάρμαρο. Λείπουν τα μπροστινά πόδια και το σώμα από τη μέση και κάτω. Το σώμα έχει διεύθυνση προς τα δεξιά, ενώ το πρόσωπο είναι στραμμένο επάνω από τον δεξιό ώμο, έτσι ώστε να παρατηρεί τον θεατή. Δεν διακρίνονται οι μύες του σώματος. Η κόμη είναι περιστεφανωμένη με ταινία, ενώ στην κορυφή του κρανίου υπάρχει οπή, στην οποία ίσως να στηρίζονταν κορώνα. Τα χαρακτηριστικά του προσώπου είναι καλώς επιμελημένα, και επεξεργασμένα. Στα μαλλιά υπάρχουν υπολείμματα ερυθρού χρώματος, καθώς και κόκκινα ζωγραφισμένα σκουλαρίκια στα αυτιά, κόκκινο ζωγραφισμένο κολιέ στο λαιμό, και κόκκινα άκρα στις φτερούγες. Άλλα χρώματα στο σώμα είναι βαθύ μπλε και άσπρο.
Επίλεκτη κατηγορία ΣΤΟΚ 2018-19

Σύστημα διεξαγωγής

Στο πρωτάθλημα της Επίλεκτης κατηγορία ΣΤΟΚ 2018-19 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε ομάδα που συγκέντρωσε τους περισσότερους βαθμούς. Οι πρώτες τέσσερις ομάδες προβιβάστηκαν στην Γ΄ κατηγορία 2019–20 και οι τελευταίες δύο υποβιβάστηκαν. Οι διαβαθμιζόμενες ομάδες συνέχισαν στο πρωτάθλημα της τοπικής ομοσπονδίας στην οποία ήταν μέλη πριν την είσοδο τους στην Επίλεκτη Κατηγορία ΣΤΟΚ και/ή στην ΚΟΠ.